TEACHTAIREACHT ÓN GCOIMISIÚN

Líon iomlán na lamháltas a bhí i gcúrsaíocht in 2021 a fhoilsiú chun críocha Chúlchiste Cobhsaíochta an Mhargaidh faoi Chóras Trádála Astaíochtaí an Aontais arna bhunú le Treoir 2003/87/CE agus líon na lamháltas neamh-leithdháilte le linn na tréimhse 2013-2020

(2022/C 195/02)

1. RÉAMHRÁ

In 2015 rinne an Chomhairle agus Parlaimint na hEorpa an cinneadh Cúlchiste Cobhsaíochta Margaidh (1) a bhunú faoi Chóras Trádála Astaíochtaí an Aontais (CTA) arna bhunú le Treoir 2003/87/CE (2). Thosaigh Cúlchiste Cobhsaíochta an Mhargaidh ag feidhmiú i mí Eanáir 2019. Is éard is cuspóir don Chúlchiste nach bhfeidhmíonn margadh carbóin an Aontais le barrachas mór struchtúrach lamháltas, rud arb é an riosca a bhaineann leis go gcuirtear cosc ar CTA AE an comhartha infheistíochta is gá a léiriú chun cuspóir laghdaithe astaíochtaí an Aontais a bhaint amach ar bhealach costéifeachtach. Is éard is cuspóir dó freisin CTA AE a bheith níos athléimní maidir le míchothromaíocht i ndáil le soláthar-éileamh, ionas go mbeidh margadh carbóin an Aontais in ann feidhmiú ar bhealach ordúil.

Luaitear sa Chinneadh go bhfoilseoidh an Coimisiún líon iomlán na lamháltas i gcúrsaíocht, faoin 15 Bealtaine gach bliain agus ó 2017 ar aghaidh. Leis an bhfigiúr seo, maidir le cuid de na lamháltais atáthar a bheartú a chur ar ceant, cinntear cé acu ba cheart iad a chur sa Chúlchiste nó nár cheart, nó cé acu ba cheart iad a scaoileadh ón gCúlchiste nó nár cheart.

An 12 Bealtaine 2021 d’fhoilsigh an Coimisiún líon iomlán na lamháltas a bhí i gcúrsaíocht in 2020, agus thart ar 1.58 billiún lamháltas a bhí ann (3). Bhí 378 905 382 lamháltas le cur sa Chúlchiste i gcaitheamh na tréimhse ón 1 Meán Fómhair 2021 go dtí an 31 Lúnasa 2022.

Is éard atá sa Teachtaireacht seo an séú foilseachán chun críocha Chúlchiste Cobhsaíochta an Mhargaidh, agus baineann sí leis an mbliain 2021. Faightear inti líon iomlán na lamháltas i gcúrsaíocht, agus leagtar amach go sonrach inti conas a rinneadh an figiúr sin a ríomh de bhun Airteagal 1(4) de Chinneadh (AE) 2015/1814. Leis an bhfoilseachán seo, cinnfear líon na lamháltas a chuirfear sa Chúlchiste ó mhí Mheán Fómhair 2022 go dtí mí Lúnasa 2023.

2. FEIDHMIÚ CHÚLCHISTE COBHSAÍOCHTA AN MHARGAIDH

Feidhmíonn Cúlchiste Cobhsaíochta an Mhargaidh ar bhealach uathoibríoch i gcás ina mbíonn líon iomlán na lamháltas i gcúrsaíocht lasmuigh de raon réamhshainithe. I gcomhréir le hAirteagal 1(5) de Chinneadh (AE) 2015/1814 cuirtear lamháltais leis an gCúlchiste más mó líon iomlán na lamháltas i gcúrsaíocht ná an tairseach 833 mhilliún lamháltas. I gcomhréir le hAirteagal 1(6) de Chinneadh (AE) 2015/1814 scaoiltear lamháltais ón gCúlchiste más ísle líon iomlán na lamháltas i gcúrsaíocht ná 400 milliún lamháltas. I dtéarmaí praiticiúla, cuirtear lamháltais leis an gCúlchiste trí mhéid is lú díobh a chur ar ceant, agus scaoiltear ón gCúlchiste iad trí 100 milliún lamháltas eile a chur ar ceant amach anseo.

Dá bhrí sin, is príomhghné d’fheidhmiú an Chúlchiste é foilsiú líon iomlán na lamháltas i gcúrsaíocht, agus is ar a bhonn sin a chuirfear lamháltais leis an gCúlchiste nó a scaoilfear uaidh iad.

I gcomhthéacs an athbhreithnithe mhóir dheireanaigh a rinneadh ar CTA AE (4), rinneadh athruithe tábhachtacha ar fheidhmiú Chúlchiste Cobhsaíochta an Mhargaidh. An céatadán de líon iomlán na lamháltas i gcúrsaíocht lena gcinntear líon na lamháltas a chuirfear sa Chúlchiste má théitear thar an tairseach 833 mhilliún lamháltas, déantar é a mhéadú faoi dhó ar bhonn sealadach ó 12 % go 24 % le linn na tréimhse ó 2019 go 2023, de bhun Airteagal 1(5), an chéad fhomhír, an abairt dheireanach, de Chinneadh (AE) 2015/1814. Ina theannta sin, ó 2023 ar aghaidh, ní bheidh líon na lamháltas a choinnítear i gCúlchiste Cobhsaíochta an Mhargaidh a théann thar mhéid ceantála na bliana roimhe bailí.

I gcomhréir le hAirteagal 1(5) de Chinneadh (AE) 2015/1814 agus ar bhonn na Teachtaireachta seo, cuirfear 24 % (5) de líon iomlán na lamháltas i gcúrsaíocht sa Chúlchiste, dá bhrí sin, thar tréimhse 12 mhí a thosóidh an 1 Meán Fómhair 2022. Déanfar méid comhfhreagrach a asbhaint ó mhéideanna ceantála na mBallstát agus na dtrí thír CSTE LEE, agus na Ríochta Aontaithe i leith na giniúna leictreachais i dTuaisceart Éireann, i gcomhréir lena sciartha ceantála faoi seach. Sa chomhthéacs sin, meabhraítear nach gcuirtear san áireamh lamháltais a athdháiltear chun críoch dlúthpháirtíochta agus fáis san Aontas chun na sciartha ábhartha a chinneadh go dtí an 31 Nollaig 2025, i gcomhréir le hAirteagal 1(5), an dara fomhír, de Chinneadh (AE) 2015/1814.

3. LÍON NA LAMHÁLTAS NEAMH-LEITHDHÁILTE LE LINN NA TRÉIMHSE 2013-2020

Le linn na tréimhse 2013-2020 níor leithdháileadh ar na hoibreoirí na lamháltais ar fad a bhí beartaithe le leithdháileadh saor in aisce, mar gheall ar thrí chúis éagsúla:

1. lamháltais ón gcúlchiste le haghaidh iontrálaithe nua nár úsáideadh;

2. gníomhaíocht laghdaithe (dúnadh gníomhaíochtaí, scor páirteach gníomhaíochtaí, laghduithe suntasacha ar acmhainneacht);

3. lamháltais a iarchoimeádadh ó leithdháiltí i bhfianaise Airteagal 10a(5) de Threoir 2003/87/CE toisc go ndearnadh na ríomhanna ar bhonn na toimhdean go bhféadfaí a mheas go raibh suiteálacha i mbaol sceitheadh carbóin cé nach raibh sé sin fíor sa chleachtas.

Tá lamháltais neamh-leithdháilte le cur i gCúlchiste Cobhsaíochta an Mhargaidh i gcomhréir le hAirteagal 1(3) de Chinneadh (AE) 2015/1814, nó tá siad le cur sa chúlchiste le haghaidh iontrálaithe nua le haghaidh na tréimhse 2021-2030 faoi Airteagal 10a(7), an chéad abairt de Threoir 2003/87/CE.

Is mar seo a leanas atá líon na lamháltas neamh-leithdháilte atá le cur i gCúlchiste Cobhsaíochta an Mhargaidh agus sa chúlchiste le haghaidh iontrálaithe nua le haghaidh na tréimhse 2021-2030:

— Bhí 886 806 455 lamháltas neamh-leithdháilte le cur i gCúlchiste Cobhsaíochta an Mhargaidh i gcomhréir le hAirteagal 1(3) de Chinneadh (AE) 2015/1814. Is éard atá ann suim an dá rud seo a leanas: 301 801 477 lamháltas neamh-leithdháilte ón gcúlchiste le haghaidh iontrálaithe nua le haghaidh na tréimhse 2013-2020 faoi Airteagal 10a(7) de Threoir 2003/87/CE agus 585 004 978 lamháltas neamh-leithdháilte ó ghníomhaíocht laghdaithe faoi Airteagal 10a(19) agus Airteagal 10a(20) de Threoir 2003/87/CE (viz dúnadh gníomhaíochtaí, scor páirteach gníomhaíochtaí, laghduithe suntasacha ar acmhainneacht).

— Tá 131 289 138 lamháltas neamh-leithdháilte le cur sa chúlchiste le haghaidh iontrálaithe nua le haghaidh na tréimhse 2021-2030 faoi Airteagal 10a(7), an chéad abairt de Threoir 2003/87/CE. Faightear an líon sin ón 156 289 138 lamháltas neamh-leithdháilte ar de thoradh athruithe i stádas sceitheadh carbóin suiteálacha iad, agus dá mbaintear 25 mhilliún lamháltas chun iad a chur i leataobh le haghaidh na Gréige faoi Airteagal 10a(9) de Threoir 2003/87/CE.

4. LÍON IOMLÁN NA LAMHÁLTAS I gCÚRSAÍOCHT

De réir Airteagal 1(4) de Chinneadh (AE) 2015/1814, is éard a bheidh i líon iomlán na lamháltas i gcúrsaíocht “líon carnach na lamháltas a eisíodh sa tréimhse ón 1 Eanáir 2008, lena n-áirítear an líon a eisíodh de bhun Airteagal 13(2) de Threoir 2003/87/CE sa tréimhse sin agus teidlíochtaí creidmheasanna idirnáisiúnta a úsáid a d’fheidhmigh suiteálacha faoi CTA AE i leith astaíochtaí go dtí an 31 Nollaig sa bhliain áirithe sin, lúide na tonaí carnacha d’astaíochtaí fíoraithe ó shuiteálacha faoi CTA AE idir an 1 Eanáir 2008 agus an 31 Nollaig an bhliain áirithe chéanna sin, agus aon lamháltas a chuirtear ar ceal i gcomhréir le hAirteagal 12(4) de Threoir 2003/87/CE agus líon na lamháltas sa chúlchiste.”

I mbeagán focal, is leis an bhfoirmle seo a leanas a cinntear líon iomlán na lamháltas i gcúrsaíocht (TNAC) atá ábhartha i leith aistrithe i gCúlchiste Cobhsaíochta an Mhargaidh agus amach as:

TNAC = Soláthar – (Éileamh + lamháltais in CCM)

Tá trí ghné éagsúla ann lena gcinntear líon iomlán na lamháltas i gcúrsaíocht: ar an gcéad dul síos, soláthar na lamháltas ón 1 Eanáir 2008; ar an dara dul síos, an t-éileamh ar lamháltais (líon na lamháltas a thugtar suas agus a chuirtear ar ceal); agus ar an tríú dul síos, sealúchais an Chúlchiste.

De bhun Airteagal 10(1) de Threoir 2003/87/CE, baineann Cúlchiste Cobhsaíochta an Mhargaidh le lamháltais le haghaidh suiteálacha do-aistrithe, mar sin ní chuirtear lamháltais eitlíochta ná astaíochtaí eitlíochta fíoraithe san áireamh sa chomhthéacs sin.

4.1. Soláthar

Is le roinnt gnéithe éagsúla a chinntear soláthar na lamháltas don mhargadh:

— lamháltais arna dtaisceadh (6) ón tréimhse 2008-12 de CTA AE,

— lamháltais a leithdháileadh saor in aisce idir an 1 Eanáir 2013 agus an 31 Nollaig 2021, lena n-áirítear na lamháltais a leithdháileadh ón gcúlchiste le haghaidh iontrálaithe nua,

— lamháltais nár leithdháileadh ar shuiteálacha de bhun Airteagal 10a(7), Airteagal 10a(19) agus Airteagal 10a(20) de Threoir 2003/87/CE, a cuireadh i gCúlchiste Cobhsaíochta an Mhargaidh in 2020 de réir Airteagal 1(3) de Chinneadh (AE) 2015/1814 (7), — Caithfear 50 milliún lamháltas neamh-leithdháilte a cuireadh ar ceant le haghaidh an Chiste don Nuálaíocht de bhun Airteagal 10a(8) (8) de Threoir 2003/87/CE a bhaint ó na méideanna sin. — Ag tús 2021, aistríodh 200 milliún lamháltas ó Chúlchiste Cobhsaíochta an Mhargaidh chuig an gcúlchiste le haghaidh iontrálaithe nua le haghaidh na tréimhse 2021-2030, de réir Airteagal 10a(7) de Threoir 2003/87/CE.

— lamháltais a eisíodh lena gcur ar ceant idir an 1 Eanáir 2013 (9) agus an 31 Nollaig 2021, — Caithfear 7 213 787 lamháltas a úsáideadh le haghaidh na solúbthachta a chur leis an méid seo, mar a leagtar amach in Airteagal 6(2) de Rialachán (AE) 2018/842 ó Pharlaimint na hEorpa agus ón gComhairle (10) in 2021.

— lamháltais a asbhaineadh ó mhéideanna ceantála le linn na tréimhse 2014-2016, agus lamháltais a asbhaineadh ó mhéideanna ceantála ó 2019 go 2021, i gcomhréir leis na Teachtaireachtaí ón gCoimisiún roimhe seo (11),

— lamháltais ar shaothraigh an Banc Eorpach Infheistíochta airgead astu chun críocha chlár “NER300”,

— teidlíochtaí creidmheasa idirnáisiúnta a d’fheidhmigh suiteálacha i leith astaíochtaí suas leis an 31 Nollaig 2020. Ní féidir teidlíochtaí creidmheasa idirnáisiúnta a úsáid a thuilleadh ón tréimhse 2021-2030 ar aghaidh.

Taisceadh 1 749 540 826 lamháltas ón tréimhse 2008-2012 de CTA AE (12). Is éard atá sa “taisceadh iomlán” líon iomlán na lamháltas a eisíodh le linn na tréimhse 2008-2012 de CTA AE, nár géilleadh chun astaíochtaí fíoraithe a chumhdach nó nár cuireadh ar ceal. Dá bhrí sin, chun críche líon iomlán na lamháltas i gcúrsaíocht a chinneadh, is éard atá sa taisceadh iomlán líon na lamháltas i gcúrsaíocht ag tús na tréimhse 2013-20 de CTA AE ón 1 Eanáir 2013 agus cuirtear san áireamh mar sin é sa ríomh.

Leithdháileadh 7 141 195 439 (13) lamháltas saor in aisce idir an 1 Eanáir 2013 agus an 31 Nollaig 2021, lena n-áirítear lamháltais a leithdháileadh ón gcúlchiste le haghaidh iontrálaithe nua.

Bhí 301 801 477 lamháltas neamh-leithdháilte ann de bhun Airteagal 10a(7) de Threoir 2003/87/CE. Asbhaineadh méid 50 milliún lamháltas arna gcur ar ceant le haghaidh an Chiste don Nuálaíocht ón méid sin.

Bhí 585 004 978 lamháltas neamh-leithdháilte ann de bhun Airteagal 10a(19) agus Airteagal 10a(20) de Threoir 2003/87/CE.

Baineadh 200 milliún lamháltas ó Chúlchiste Cobhsaíochta an Mhargaidh agus cuireadh sa chúlchiste le haghaidh iontrálaithe nua iad.

De réir tuarascálacha ó na ceantanna ar an gcomhardán ceantála agus ar na hardáin um rogha gan a bheith páirteach (14), cuireadh 6 598 419 287 lamháltas ar ceant idir an 1 Eanáir 2013 agus an 31 Nollaig 2021, lena n-áirítear na ceantanna luatha, mar a thugtar orthu.

Cuireadh 7 213 787 lamháltas leis an méid sin ar bhonn Airteagal 6(2) de Rialachán (AE) 2018/842.

I gcomhréir le hAirteagal 1(2) de Chinneadh (AE) 2015/1814, asbhaineadh 900 000 000 ó mhéideanna ceantála le linn na tréimhse 2014-2016.

Asbhaineadh 1 095 875 607 lamháltas ó mhéideanna ceantála ó 2019 go 2021 de bhun na dTeachtaireachtaí ón gCoimisiún (15) roimhe seo.

Shaothraigh an Banc Eorpach Infheistíochta airgead as 300 000 000 lamháltas chun críocha chlár NER300 (16).

Is é 497 248 017 (17) méid na dteidlíochtaí creidmheasa idirnáisiúnta a d’fheidhmigh suiteálacha i leith astaíochtaí suas leis an 31 Nollaig 2020.

4.2. Éileamh

Is éard atá san éileamh iomlán na n-astaíochtaí fíoraithe ó shuiteálacha idir an 1 Eanáir 2013 (18) agus an 31 Nollaig 2021, is é sin 14 836 567 505 tona (19), agus na lamháltais a cuireadh ar ceal sa tréimhse chéanna sin, is é sin 621 882 lamháltas.

4.3. Sealúchais Chúlchiste Cobhsaíochta an Mhargaidh

I gcomhréir le hAirteagal 1(2) de Chinneadh (AE) 2015/1814, cuireadh an 900 milliún lamháltas a asbhaineadh ó mhéideanna ceantála le linn na tréimhse 2014-2016 sa Chúlchiste nuair a thosaigh sé ag feidhmiú an 1 Eanáir 2019.

I gcomhréir leis na Teachtaireachtaí ón gCoimisiún roimhe seo (20), cuireadh 772 749 992 lamháltas sa Chúlchiste sa tréimhse ón 1 Eanáir 2019 go dtí an 31 Nollaig 2020.

I gcomhréir leis an Teachtaireacht ón gCoimisiún an 8 Bealtaine 2020 (21), cuireadh 196 823 820 lamháltas sa Chúlchiste sa tréimhse ón 1 Eanáir 2021 go dtí an 31 Lúnasa 2021.

I gcomhréir leis an Teachtaireacht ón gCoimisiún an 12 Bealtaine 2021, cuireadh 126 301 795 lamháltas sa Chúlchiste sa tréimhse ón 1 Meán Fómhair 2021 go dtí an 31 Nollaig 2021.

I gcomhréir le hAirteagal 1(3) de Chinneadh (AE) 2015/1814, cuireadh 301 801 477 lamháltas sa Chúlchiste ag deireadh na bliana 2020, is é sin líon na lamháltas neamh-leithdháilte de bhun Airteagal 10a(7) de Threoir 2003/87/CE. Cuireadh 585 004 978 lamháltas sa Chúlchiste ag deireadh na bliana 2020, is é sin líon na lamháltas neamh-leithdháilte de bhun Airteagal 10a(19) agus Airteagal 10a(20) de Threoir 2003/87/CE. San iomlán, cuireadh 886 806 455 lamháltas neamh-leithdháilte i gCúlchiste Cobhsaíochta an Mhargaidh ag deireadh na bliana 2020, mar a míníodh i gcuid 3 den Teachtaireacht seo.

I gcomhréir le hAirteagal 10a(8) de Threoir 2003/87/CE, laghdaíodh sealúchais Chúlchiste Cobhsaíochta an Mhargaidh le 50 milliún lamháltas, ar lamháltais iad a cuireadh ar ceant in 2020 le haghaidh an Chiste don Nuálaíocht.

I gcomhréir le hAirteagal 10a(7) de Threoir 2003/87/CE, laghdaíodh sealúchais Chúlchiste Cobhsaíochta an Mhargaidh le 200 milliún lamháltas, ar lamháltais iad a cuireadh sa chúlchiste le haghaidh iontrálaithe nua.

Dá bhrí sin, le haghaidh na tréimhse suas leis an 31 Nollaig 2021, bhí 2 632 682 071 lamháltas sa Chúlchiste.

4.4. Líon iomlán na lamháltas i gcúrsaíocht

I bhfianaise an mhéid sin roimhe seo, bhí 1 449 214 182 lamháltas i gcúrsaíocht.

5. CONCLÚID

I gcomhréir le Cinneadh (AE) 2015/1814, thar tréimhse 12 mhí – ón 1 Meán Fómhair 2022 go dtí an 31 Lúnasa 2023 –, cuirfear méid iomlán 347 811 404 lamháltas i gCúlchiste Cobhsaíochta an Mhargaidh.

Cuirfear amach an chéad fhoilseachán eile i mí na Bealtaine 2023 chun aistrithe an Chúlchiste ó mhí Mheán Fómhair 2023 go dtí mí Lúnasa 2024 a chinneadh.

Forléargas

Soláthar a) Taisceadh ón tréimhse 2008-2012 1 749 540 826 b) Lamháltais a leithdháileadh saor in aisce le haghaidh na tréimhse idir an 1 Eanáir 2013 agus an 31 Nollaig 2021, lena n-áirítear lamháltais ón gcúlchiste le haghaidh iontrálaithe nua 7 141 195 439 c) Lamháltais neamh-leithdháilte de bhun Airteagal 10a(7), Airteagal 10a(19) agus 10a(20) de Threoir 2003/87/CE 886 806 455 d) Lamháltais a asbhaineadh ó c) chun iad a chur ar ceant in 2020 le haghaidh an Chiste don Nuálaíocht -50 000 000 e) Lamháltais a asbhaineadh ó c) agus a cuireadh sa chúlchiste le haghaidh iontrálaithe nua in 2021 - 200 000 000 f) Líon iomlán na lamháltas a cuireadh ar ceant idir an 1 Eanáir 2013 agus an 31 Nollaig 2021, lena n-áirítear ceantanna luatha 6 598 419 287 g) Lamháltais a úsáideadh le haghaidh solúbthachta faoi Rialachán (AE) 2018/842 7 213 787 h) Lamháltais a asbhaineadh ó mhéideanna ceantála le linn na tréimhse 2014-2016 900 000 000 i) Lamháltais a asbhaineadh ó mhéideanna ceantála in 2019-2021 de bhun na dTeachtaireachtaí ón gCoimisiún roimhe seo 1 095 875 607 j) Líon na lamháltas ar shaothraigh an Banc Eorpach Infheistíochta airgead astu chun críocha chlár NER300 300 000 000 k) Teidlíochtaí creidmheasa idirnáisiúnta a d’fheidhmigh suiteálacha i leith astaíochtaí suas leis an 31 Nollaig 2020 497 248 017 Suim (soláthar) 18 919 085 631 Éileamh (a) Tonaí astaíochtaí fíoraithe ó shuiteálacha faoi CTA AE idir an 1 Eanáir 2013 agus an 31 Nollaig 2021 14 836 567 505 (b) Lamháltais arna gcur ar ceal i gcomhréir le hAirteagal 12(4) de Threoir 2003/87/CE faoin 31 Nollaig 2021 621 882 Suim (éileamh) 14 837 189 387 Sealúchais Chúlchiste Cobhsaíochta an Mhargaidh Líon na lamháltas i gCúlchiste Cobhsaíochta an Mhargaidh 2 632 682 071 Líon iomlán na lamháltas i gcúrsaíocht 1 449 214 182

(1) Cinneadh (AE) 2015/1814 ó Pharlaimint na hEorpa agus ón gComhairle an 6 Deireadh Fómhair 2015 maidir le cúlchiste cobhsaíochta margaidh a bhunú agus a fheidhmiú do scéim an Aontais i ndáil le trádáil astaíochtaí gás ceaptha teasa agus lena leasaítear Treoir 2003/87/CE (IO L 264, 9.10.2015, lch. 1).

(2) Treoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear scéim i ndáil le trádáil lamháltas i gcomhair astaíochtaí gás ceaptha teasa laistigh den Chomhphobal agus lena leasaítear Treoir 96/61/CE ón gComhairle (IO L 275, 25.10.2003, lch. 32).

(3) Teachtaireacht C/2021/3266 ón gCoimisiún (IO C 187, 17.5.2021, lch. 3).

(4) Treoir (AE) 2018/410 ó Pharlaimint na hEorpa agus ón gComhairle an 14 Márta 2018 lena leasaítear Treoir 2003/87/CE chun laghduithe costéifeachtacha astaíochtaí agus infheistíochtaí ísealcharbóin a fheabhsú, agus Cinneadh (AE) 2015/1814 (IO L 76, 19 Márta 2018, lch. 3).

(5) Is é sin, 2 % in aghaidh na míosa.

(6) Lamháltais a eisíodh le linn na tréimhse 2008-2012 de CTA AE nár géilleadh chun astaíochtaí fíoraithe a chumhdach nó nár cuireadh ar ceal, rinneadh iad a “thaisceadh” le húsáid ag tús an tríú tréimhse thrádála (2013-2020) de CTA AE. Scriosadh na lamháltais sin agus cruthaíodh líon céanna lamháltas go comhuaineach sa tréimhse 2013-2020. Mar sin, is éard atá sa líon sin líon beacht lamháltais CTA i gcúrsaíocht ag tús na tréimhse 2013-2020 de CTA AE. Féachtarhttps://ec.europa.eu/clima/eu-action/eu-emissions-trading-system-eu-ets/union-registry_en#ecl-inpage-1121 roinn “Faq” [ceisteanna coitianta] pointe maidir le “What is banking?” [céard is taisceadh ann?]

(7) Mar a luaitear in Airteagal 1(3) de Chinneadh (AE) 2015/1814,“Lamháltais nár leithdháileadh ar shuiteálacha de bhun Airteagal 10a(7) de Threoir 2003/87/CE agus lamháltais nár leithdháileadh ar suiteálacha de bharr chur chun feidhme Airteagal 10a(19) agus Airteagal 10a(20) den Treoir sin, cuirfear na lamháltais sin sa chúlchiste in 2020.”

(8) Mar a luaitear in Airteagal 10a(8) de Threoir 2003/87/CE, “Sa bhreis air sin, le 50 milliún lamháltas neamh-leithdháilte ó chúlchiste cobhsaíochta an mhargaidh, forlíonfar aon ioncam a bheidh fágtha ón 300 milliún lamháltas atá ar fáil sa tréimhse ó 2013 go 2020 faoi Chinneadh 2010/670/AE ón gCoimisiún agus úsáidfear iad ar bhealach tráthúil le haghaidh [an Chiste don Nuálaíocht].”

(9) Áirítear na ceantanna luatha san fhigiúr seo, mar a thugtar orthu, i.e. lamháltais a bhí bailí le haghaidh na tréimhse 2013-20, agus a cuireadh ar ceant roimh an 1 Eanáir 2013.

(10) Rialachán (AE) 2018/842 ó Pharlaimint na hEorpa agus ón gComhairle an 30 Bealtaine 2018 maidir le laghduithe bliantúla ceangailteacha ar astaíochtaí gás ceaptha teasa ag na Ballstáit ó 2021 go 2030 lena rannchuidítear leis an ngníomhú ar son na haeráide chun na gealltanais a tugadh faoi Chomhaontú Pháras a chomhlíonadh, agus lena leasaítear Rialachán (AE) Uimh. 525/2013 (IO L 156, 19.6.2018, lch. 26).

(11) Teachtaireachtaí ón gCoimisiún an 15 Bealtaine 2018 C(2018) 2801 (IO C 169, 16.5.2018, lch. 3), an 14 Bealtaine 2019 C(2019) 3288 (IO C 167, 16.5.2019, lch. 5), an 8 Bealtaine 2020 C(2020) 2835 (IO C 164, 13.5.2020, lch 17) agus an 12 Bealtaine 2021 C(2021) 3266 (IO C 187, 17.5.2021, lch. 3).

(12) Féachtar Tuarascáil 2015 ar an Margadh Carbóin; COM(2015) 576.

(13) Ar bhonn sliocht ó Loga Beartaíochta an Aontais Eorpaigh (EUTL) an 1 Aibreán 2022.

(14) Ar fáil ag: https://www.eex.com/en/markets/environmental-markets/eu-ets-auctions agushttps://www.theice.com/marketdata/reports/148.

(15) Féachtar fonóta 11 thuas.

(16) An chéad tráinse 200 milliún lamháltas – a díoladh in 2011 agus 2012 – agus dara tráinse 100 milliún lamháltas – a díoladh in 2013 agus 2014; féachtar an nasc seo a leanas le haghaidh sonraí breise

https://ec.europa.eu/clima/system/files/2016-11/summary_report_ner300_monetisation_en.pdf.

(17) Ar bhonn sliocht ó EUTL an 1 Aibreán 2022.

(18) Maidir le hastaíochtaí fíoraithe sa tréimhse 2008-2012, féachtar na mínithe maidir le hiomlán an taiscthe (roinn 3.1.).

(19) Tá iomlán na n-astaíochtaí fíoraithe bunaithe ar shliocht ó EUTL an 1 Aibreán 2022 chun astaíochtaí fíoraithe arna dtuairisciú faoin 31 Márta 2022 a chur san áireamh. Dá bhrí sin, ní léirítear astaíochtaí arna dtuairisciú tar éis an dáta sin san iomlán sin.

(20) Féachtar fonóta 20 thuas.

(21) Féachtar fonóta 21 thuas.